Il-militar tal-Istati Uniti qal li jemmen li qatel membru mill-fergħa ta' IS-K tal-grupp tal-Istat Iżlamiku (ISIS) li ppjana l-attakk f'Kabul. Dan seħħ permezz ta' drone strike fil-provinċja ta' Nangarhar, fil-Lvant tal-Afganistan. Dan wara li IS-K ammetta li wettaq attakk terroristiku qrib l-ajruport ta' Kabul il-Ħamis li għadda. Huwa mifhum li l-attakk ħalla 170 ruħ mejta. Din iċ-ċifra tinkludi 13-il suldat Amerikan. B'reazzjoni għal dan l-attakk, il-President tal-Istati Uniti Joe Biden qal li se jagħmel minn kollox biex dawk responsabbli għall-attakk fuq l-ajruport ta' Kabul jinqabdu. Fost il-mejta kien hemm diversi Afgani li kienu qegħdin jipprovaw jaħarbu mill-pajjiż, tliet persuni mill-Ingilterra, u t-13-il suldat Amerikan. "M'aħna qatt se naħfrulhom, u qatt mhu se ninsew. Se nfittxu lil dawk responsabbli, u se jaffaċjaw il-ġustizzja", Biden saħaq. Il-President Amerikan qal ukoll li fil-jiem li ġejjin, hemm ċans li jseħħ attakk ieħor f'Kabul. Wara li l-militanti tat-Taliban ħatfu l-belt kapitali ta' Kabul f'nofs Awwissu, f'dawn l-aħħar ġimagħtejn huwa maħsub li ġew evakwati aktar minn 100,000 persuna. Dan seħħ minħabba li l-Istati Uniti għandha sa nhar it-Tlieta li ġej biex toħroġ it-truppi tagħha mill-Afganistan.